《南明山宝相寺十五题 其八 石狻猊》
宋代·释显忠

亭除两狻猊，一仰复一俯。告天与叩地，似欲诉忧苦。

世传知顗死，二兽来瞻睹。逡巡化为石，堙没在深土。

事怪固难诘，但见形可取。风雨驳苍苔，万古万万古。

作者简介：释显忠，号祖印禅师，仁宗嘉祐间人（《嘉泰会稽续志》卷四）。为南岳下十一世，金山颖禅师法嗣，住越州石佛寺。事见《五灯会元》卷一二。今录诗十八首。